Ohjeita, mitkä koskevat maan koululaitosten puhtaanapitoa ja ilmanvaihtoa.
1. Koulun huoneet ja koulun pihamaa ovat aina pidettävät mahdollisimman puhtaina.

2. Koulun kulkuoven edessä tulee olla ovimatto tahi muu jalkineiden puhdistuslaite, johon oppilaiden on pyyhittävä jalkansa, ennenkuin menevät kouluhuoneustoon.

3. Kouluhuoneiden ja käytävien lattiat sekä portaat ovat joka päivä puhdistettavat kostealla harjalla tai märällä rievulla. Puhdistuksen voipi myöskin toimittaa lakaisemalla lumella tai kosteilla sahajauhoilla (sekoittamalla saman verran vettä ja sahajauhoja). Ainoastaan huoneissa, joissa lattiat ovat sivellyt tomuasitovalla öljyllä, lakaistaan nämä kuivaltaan erityisesti tähän tarkoitukseen sopivalla harjalla. Koulun pulpetit, penkit ja muut esineet sekä akkunalaudat ovat samoin joka päivä pyyhittävät kostealla rievulla. Puhdistukseen käytetyt harjat ja pyyhkeet ja ovat joka lakaisun jälkeen huolellisesti huuhdottavat puhtaiksi. Täten puhdistettaessa ja tomua pyyhittäessä pidettäköön kahta tai useampaa akkunaa auki, että raitista ilmaa virtaisi runsaasti kouluhuoneustoon.

4. Kerran kuukaudessa ovat lattiat tarkoin pestävät, jolloin penkit ovat siirrettävät paikoiltaan, jotta niiden alle kerääntynyt tomu voidaan poistaa, sekä uunit, ovet, akkunat (sisäpuolelta), seinälaudoitus sekä pulpetit ja muut huonekalut huolellisesti pestävät saippualla ja vedellä, sittenkun luokkahuoneitten ja käytävien seiniltä on pyyhitty tomu harjalla sekä kaappien ja uunien päälle kokoontunut tomu poistettu. Kesä- ja joululomien aikana ovat seinätkin ja katot, mikäli mahdollista, pestävät.

5. Lattiat ovat pidettävät sileinä sekä öljyttävät tai maalattavat, jollei korkkimattoja tai muuta sellaista käytetä. Tarpeen tullen ovat lattiat uudelleen öljyttävät tai maalattavat. Raot, joihin voi kerääntyä tomua ja likaa, ovat kitattavat tai muuten sopivasti tiivistettävät.

6. Koululapsia älköön käytettäkö kouluhuoneustojen puhdistustyöhön muuten kuin opettajan tai opettajattaren välittömän silmälläpidon alaisina.

7. Välitunneiksi tulee oppilaitten poistua luokkahuoneista, jotka ovat tuuletettavat (mieluummin ristivedon avulla) ellei keskuslämmityksellä toimivaa ilmanvaihtolaitosta ole olemassa. Opetuksen päätyttyä on kouluhuonetta joka päivä tuuletettava vähintään neljännestunti. Sentähden tulee jokaisen kouluhuoneen akkunoiden olla niin laitetut, että talviaikanakin vähintäin kaksi akkunan puolikasta voidaan avata. Kylmän sään vallitessa suljetaan ikkunat muutamia minuutteja aikaisemmin kuin oppilaat tulevat takaisin huoneeseen.

8. Älköön koulun huoneissa yleensä pidettäkö kokouksia. Jos koulusalia on tällaiseen tarkoitukseen käytetty, ovat lattia ja huonekalut puhdistettavat ja sali tuuletettava. 

9. Kunkin lukukauden alussa, ja muutoinkin tarpeen vaatiessa, on huolehdittava siitä, että ilmanvaihtoputket ovat hyvässä kunnossa.

10. Lämpömäärä luokkahuoneessa on oleva 15 – 18 o C.

11. Jokaisessa kouluhuoneessa, eteisessä ja käytävässä tulee olla sylkyastiat, joissa on pidettävä vähän vettä. Jos lattialla olevia sylkyastioita käytetään, tulee niitten olla muodoltaan sellaisia, etteivät helposti kaadu.  Ne ovat joka päivä puhdistettavat kuumalla vedellä, jolloinka sisällys on tyhjennettävä likaviemäriin tai, jollei sellaista ole, lika-astioihin tai syrjäiselle paikalle kaivettuun, vähintään metrin syvyiseen, aidattuun kuoppaa. Koululapset älkööt puhdistako sylkyastioita.

12. Kouluhuoneitten lattioille ei saa sylkeä. Tätä koskeva kielto on julkipantava sopiville paikoille kouluhuoneistossa. Sekä opettajien että oppilaiden tulee yskiessään pitää kättä tai mieluummin nenäliinaa suunsa edessä.

13. Sopivalla paikalla kouluhuoneistossa tulee olla käsienpesulaite.

14. Juoma-astioina käytettäköön ainoastaan sileitä metallipikareita, jotka oppilaiden tulee ennen käyttämistään huuhtoa. Jos on erityinen vesisäiliö, tulee siinä olla hana, niin ettei juoma-astiaa tarvitse pistää veteen.

15. Käymälöissä, jotka ovat pidettävät hyvin puhtaina, tulee olla tiiviit säiliöt. Istumalaudat ovat päivittäin kostealla pyyhkeellä puhdistettavat, lattiat joka päivä lakaistavat sekä kerran viikossa pestävät saippualla ja vedellä. Missä tynnyrijärjestelmä on käytännössä, puhdistetaan ja huuhdellaan kuukausisiivousta suoritettaissa myöskin säiliöiden sijat, jolloin mainitut astiat siirretään kokonaan syrjään. Säiliöt ovat tyhjennettävät, ennekuin tulevat ylen täyteen. Niihin tulee tuon tuostakin panna turvepehkua ja multaa, ettei niistä pääsisi löyhkää leviämään.

16. Koulun johtokunnan on annettava jonkun jäsenensä, koulun johtajan tai muun sopivan henkilön toimeksi valvoa, että yllä olevia tuulettamista ja puhtaanapitoa koskevia ohjeita noudatetaan.

17. Yksi kappale näitä ohjeita pidettäköön aina julkipantuna näkyvällä paikalla koulussa.

